บัตรชาวนา
ที่ประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) เห็นชอบเดินหน้าโครงการบัตรสินเชื่อเกษตรกร หรือบัตรเครดิตชาวนา ที่เป็นการเปิดวงเงินสินเชื่อไว้ให้เกษตรกร รูดซื้อสินค้าได้ไม่เกิน 70% ของผลผลิต
8 เม.ย. 2556

ที่ประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) เห็นชอบเดินหน้าโครงการบัตรสินเชื่อเกษตรกร หรือบัตรเครดิตชาวนา ที่เป็นการเปิดวงเงินสินเชื่อไว้ให้เกษตรกร รูดซื้อสินค้าได้ไม่เกิน 70% ของผลผลิต
ล่าสุดเตรียมขยายเฟส 2 ให้เร่งมือแจกบัตรเพิ่มจาก 2 ล้านใบ เป็น 4 ล้านใบภายในปีนี้ โดยมอบหมายให้บริษัท วีสมาร์ท รับสัมปทานทำบัตรต่อ โดยไม่มีการเปิดประมูลหาเอกชนรายใหม่ ต่างจากวิธีการจัดซื้อจัดจ้างภาครัฐทั่วไป 
ก่อนหน้านี้ วีสมาร์ท ชนะประมูลรอบแรกด้วยราคา 177 ล้านบาท เพราะเสนอราคาต่ำกว่ารายอื่น แต่ก็มีเสียงท้วงติงจากกรรมการว่า บริษัท วีสมาร์ท คือหนึ่งในแกนนำผู้รับสัมปทานทำบัตรประชาชนอิเล็กทรอนิกส์ หรือสมาร์ตการ์ดที่มีข่าวโด่งดังมาแล้ว อาจมีปัญหาได้ ควรที่จะให้ทดลองทำไปก่อน 
แต่ล่าสุดคณะกรรมการกลับมีมติเลือก วีสมาร์ท เดินหน้าโครงการเฟส 2 ต่อไป โดยให้เหตุผลว่า ไม่อยากเอารายใหม่เพราะกลัวโครงการสะดุด 
แม้ว่าล่าสุด ธ.ก.ส. ยังแจกบัตรถึงมือชาวนาได้กว่า 1 ล้านใบ เลื่อนจากกำหนดเดิมที่คาดว่า จะแจกได้ล้านใบ ก่อนสิ้นปี 2555 โดยตั้งเป้าหรูว่าจะแจกครบ 2 ล้านใบ ในกลางเดือน พ.ค.นี้ ซึ่งที่ผ่านมามีการใช้จ่ายผ่านบัตรเพียง 2,000 กว่าล้านบาท
เผือกร้อนตกที่คณะกรรมการ ธ.ก.ส. ที่ต้องรับผิดชอบหากมีผู้ร้องเรียนเรื่องไม่เปิดประมูลใหม่ รวมถึงกรณีที่หาก วีสมาร์ท มีศักยภาพไม่มากพอทั้งเรื่องการวางระบบและการผลิตบัตรออกมาได้ถึง 4 ล้านใบ ซึ่งถือว่าเป็นการเพิ่มจากสเปกเดิมที่เคยตกลงไว้ให้ วีสมาร์ท ออกบัตรเครดิตชาวนาให้ได้ 2 ล้านใบภายในปีนี้